লন্ডন ডার্বিতে পাঁচ গোল দিল ‘বিশ্ব চ্যাম্পিয়ন’ চেলসি

স্পোর্টস ডেস্ক: উয়েফা চ্যাম্পিয়ন্স লিগ (UEFA Champions League) বিজয়ী পিএসজিকে (PSG) উড়িয়ে দিয়ে ফিফা ক্লাব বিশ্বকাপ (FIFA Club World Cup) জিতেছিল চেলসি (Chelsea FC)। কিন্তু প্রিমিয়ার লিগের প্রথম ম্যাচে ক্রিস্টাল প্যালেসের সঙ্গে গোলশূন্য ড্র করে তারা। দ্বিতীয় ম্যাচেই স্বমেজাজে ফিরল এনজো মারেস্কার দল। ওয়েস্ট হ্যামকে তাদেরই ঘরের মাঠে পাঁচ গোল পুরল চেলসি। খেলার ফলাফল তাদের পক্ষে ৫-১।

ওয়েস্ট হ্যাম (West Ham) বনাম চেলসি মানেই লন্ডন ডার্বি (London Derby) যা সাধারণত হাড্ডাহাড্ডি হয়ে থাকে। হ্যামারদের কোচ আবার গ্রাহাম পটার যাঁকে এই মুহূর্তে ইউরোপের অন্যতম সেরা মনে করা হয়। কিন্তু এদিন চোখের সামনে নিজের দলকে ধরাশায়ী হতে দেখলেন পটার। পাঁচ গোল খাওয়া শুধু নয়, চেলসি বারবার ওয়েস্ট হ্যামের রক্ষণ ফালাফালা করেছে। আরও গোল হতে পারত।

আরও পড়ুন: ইস্ট-মোহন নেই, বাঙালি আবেগ আজ ডায়মন্ড হারবারের পাশে

ম্যাচের শুরুতে কিন্তু এগিয়ে গিয়েছিল হ্যামাররা। ছ’ মিনিটের মাথায় বক্সের বেশ খানিকটা বাইরে থেকে বাঁ-পায়ের রকেট শটে ১-০ করেন ব্রাজিলিয়ান মিডফিল্ডার লুকাস পাকেতা। মিনিট দশেকের মধ্যে সমতা ফেরান জোয়াও পেদ্রো। ২৩ এবং ৩৪ মিনিটে ব্যবধান বাড়ান পেদ্রো নেতো এবং এনজো ফার্নান্দেজ। প্রথম দুটি গোলেই দায়ী অ্যারন ওয়ান-বিসাখা।

দ্বিতীয়ার্ধেও চেলসির দাপট চলে। ৫৪ এবং ৫৮ মিনিটে আরও দুটি গোল করেন যথাক্রমে মোয়েস কাইসিডো এবং ট্রেভর চালোবা। শেষের দিকে ওয়েস্ট হ্যাম আক্রমণ বাড়ায়, কয়েকটা গোলের সুযোগও তৈরি হয়, কিন্তু গোল হয়নি। সমর্থকদের সামনে অত্যন্ত খারাপ এক সন্ধ্যা গেল তাদের। গ্রাহাম পটারের এবার অনেক কাজ।